Дунейпсо кубокыр къехь
Белград къалэм (Сербие) щекIуэкIащ алыдж-урым бэнэкIэмкIэ Дунейпсо кубокыр къэхьыным теухуа зэхьэзэхуэ ин. Абы дыщэ медалыр къыщихьащ Локьяев Жамболэт.
Урысей Федерацэм хэту бэна Локьяевым зыкъыщигъэлъэгъуар килограмм 63-м нэс зи хьэлъагъхэм я дежщ. Абы и хьэрхуэрэгъу псори хигъащIэри, кIэух зэIущIэм нэсащ.
Дыщэм папщIэ къеныкъуэкъуа Венгрием щыщ Торбу Эрики балъкъэр щIалэм щхьэкъэIэтыпIэ иритакъым. Абыи 4:1-уэ ефIэкIащ икIи Дунейпсо кубокыр зыIэригъэхьащ.
Локьяевым мы зэхьэзэхуэм фIы дыдэу зыкъызэрыщигъэлъэгъуам и щыхьэтщ къыпэщIэувахэм псори зэхэту 20:1-уэ зэрытекIуар. А зы очко закъуэри щригъэхьар финалыращ.
Килограмм 67-м нэс зи хьэлъагъхэм я деж дыжьын медалыр къыщихьащ Азербайджаным и щIыхьыр зыхъума Дадэ Ислъамбэч. КIэух зэIущIэм ар 1:2-уэ къыщыхигъэщIащ Урысей Федерацэм и цIэкIэ банэ Абдуллаев Назир.
Жыласэ Замир.
